Mahara yan bindiga sun bude ma jama’a wuta a Filato, dayawa sun mutu ▷ Legit.ng
Mahara yan bindiga sun bude ma jama’a wuta a Filato, dayawa sun mutu
22 days ago 1706 views by Muhammad Auwal
Wasu gungun miyagu yan bindiga sun kai mummunan farmaki a unguwar Kwatas na karamar hukumar Bokkos na jahar Filato inda mutane da dama suka mutu.
Jaridar Daily Trust ta ruwaito gwamnan jahar Filato, Simon Bako Lalong ya tabbatar da harin, inda ya bayyana shi a matsayin wani yunkuri da makiyan jahar ke yi don ganin sun mayar da lalata zaman lafiyar da aka samu a jahar, tare da mayar da hannun agogo baya.
Gwamna Lalong ya jajanta ma mutanen da harin ya shafa, sa’annan ya umarci jami’an tsaro su binciko duk inda yan bindigan suka shiga da nufin gurfanar dasu gaban kotu domin su fuskanci hukuncin abin da suka aikata.
Wannan hari dai ya faru ne bayan kimanin makonni uku da aka samu kwatankwacinsa a kauyen Kunben na karamar hukumar Mangu inda mutane 12 suka mutu, kuma kimanin mako 1 kenan da wasu yan bindiga suka sace shanu 73, da tumani 23 daga garken wasu Fulani a kauyen Bisichi na garin Barikin Ladi.
A nata jawabin, rundunar Yansandan jahar Filato ta bakin mai magana da yawunta, ASP Ubah Gabriel Ogaba ta bayyana cewa a yanzu haka Yansanda sun nufi inda aka kai harin domin tabbatar da halin da ake ciki.
Plateau State News TodayHausa NewsKisan Kai